Wicom Communications Oy:n teknologiaan perustuva ratkaisu kattaa Tiehallinnon asiakaspalvelun sekä reaaliaikaista liikennetietoa ympäri vuorokauden tarjoavan liikennekeskuksen. Toimintavarmuuden takaamiseksi ratkaisu toteutetaan täysin kahdennettuna.
Tiehallinnon liikennekeskus palvelee tienkäyttäjiä koko maassa 24 tuntia vuorokaudessa. Keskuksen yksiköt sijaitsevat Helsingissä, Turussa, Tampereella ja Oulussa. Keskus koostaa ajankohtaista liikennetietoa tienvarsilaitteilla sekä tienkäyttäjiltä ja eri yhteistyökumppaneilta saadun tiedon avulla.
Kerättyä tietoa välitetään edelleen tiedotusvälineiden ja Tiehallinnon www-sivujen kautta. Lisäksi tienkäyttäjiä palvelee päiväsaikaan Tiehallinnon asiakaspalvelukeskus.
- Tehtäviimme kuuluu vastata maanteiden operatiivisesta liikenteen hallinnasta, joka pitää sisällään muun muassa liikenteen ohjauksen ja siitä tiedottamisen. Pystyäksemme tarjoamaan ajantasaista tietoa kansalaisille ja viranomaisille ympäri vuorokauden tarvitsimme viestintäratkaisun, jolla voimme ohjata ja hallita kaikkia kontakteja tehokkaasti ja keskitetysti, Tiehallinnon liikennekeskuksen kehittämispäällikkö Sami Luoma valaisee taustoja.
- Korvaamalla perinteiset puhelinjärjestelmät operaattoreista riippumattomalla ip-viestintäratkaisulla Tiehallinto varmistaa henkilöstönsä tavoitettavuuden ja palvelujensa saatavuuden ajasta, paikasta ja yhteydenottotavasta riippumatta, Merlinin toimitusjohtaja Jarmo Purontaus sanoo.
Merlinin toteuttamat ratkaisut sisältävät puhelin- ja mobiilivaihteen sekä yhteyskeskuksen toiminnot yhtenä keskitettynä kokonaispalveluna. Ratkaisut perustuvat emoyhtiö Wicomin ip-pohjaiseen ohjelmistoon.